ভারতে থাকলেও শুরু হবে হাসিনার বিচার, জানিয়ে দিলেন ইউনুস

ওয়েব ডেস্ক: বাংলাদেশের (Bangladesh) প্রাক্তন প্রধানমন্ত্রী শেখ হাসিনার (Sheikh Hasina) বিরুদ্ধে মানবতাবিরোধী অপরাধের বিচার (Trial) শিঘ্রই শুরু হবে, সম্প্রতি এমনটাই জানিয়েছেন অন্তর্বর্তী সরকারের প্রধান উপদেষ্টা মহম্মদ ইউনুস (Mohammed Yunus)। তিনি বলেছেন, “বিচার এড়ানোর সুযোগ নেই। হাসিনা বাংলাদেশে থাকুন বা না থাকুন, আমরা বিচারপ্রক্রিয়া শুরু করব।” হাসিনা ভারতে (India) থাকলেও তাঁর অনুপস্থিতিতে বিচারকাজ বন্ধ থাকবে না বলে স্পষ্ট করেছেন ইউনুস।

সম্প্রতি এক ব্রিটিশ সংবাদমাধ্যমকে দেওয়া সাক্ষাৎকারে অন্তর্বর্তী সরকারের প্রধান উপদেষ্টা বলেন, “শুধু হাসিনা নন, তাঁর পরিবারের সদস্য এবং ঘনিষ্ঠরাও বিচারের আওতায় আসবেন।” তিনি আরও জানান, হাসিনার প্রত্যর্পণের জন্য ভারত সরকারকে আনুষ্ঠানিক চিঠি দেওয়া হয়েছে। তবে এখনও কোনও উত্তর আসেনি বলে জানিয়েছেন তিনি।

আরও পড়ুন: ভায়া পাকিস্তান তুরস্কের ড্রোন বাংলাদেশে? মোতায়েন ভারত সীমানায়

আসলে শেখ হাসিনার বিরুদ্ধে রাজনৈতিক প্রতিপক্ষ ও সাধারণ মানুষকে গুম, আটক ও হত্যার অভিযোগ রয়েছে। সম্প্রতি আবার ‘আয়নাঘর’ নামে একটি গোপন বন্দিশালার সন্ধানও পাওয়া যায়। সেখানে বহু বন্দিকে অমানবিক নির্যাতন চালানো হত বলেও অভিযোগ রয়েছে হাসিনার বিরুদ্ধে। এই প্রসঙ্গে সাক্ষাৎকারে ইউনুস বলেন, “এটি বাংলাদেশের ইতিহাসের অন্যতম ভয়াবহ মানবাধিকার লঙ্ঘন। বন্দিরা যে ধরনের বর্বরতার শিকার হয়েছেন, তা অকল্পনীয়।”

প্রসঙ্গত, সরকারি চাকরিতে কোটা সংস্কার আন্দোলনের চাপে গত ৫ আগস্ট শেখ হাসিনা দেশত্যাগ করে ভারতে পালিয়ে আসেন। এখনও ভারতেই রয়েছেন তিনি। তা সত্ত্বেও তাঁর বিরুদ্ধে বিচার শুরু করতে চায় অন্তর্বর্তী সরকার। ইতিমধ্যে হাসিনার বিরুদ্ধে একজোড়া গ্রেফতারি পরোয়ানা জারি করা হয়েছে। ইউনুস জানিয়েছেন, “বিচারের মুখোমুখি তাঁকে হতেই হবে।”